1. Id-dinja teknoloġika għandha ħafna vantaġġi. Mhux kulħadd jużahom, inqas u inqas dawk li jħossuhom maqtugħa minnha. Qisha tifforma parti minn xi mewġa ta' barbariżmu ġdid. U għalkemm hemm min ra dan bħala mezz esklussivament sekulari, llum l-affarijiet inbidlu sew. Id-dinja nisranija daħlet hija wkoll. L-effett huwa tixrid ta' informazzjoni reliġjuża li qabel konna maqtugħin minnha. 2. Fortunatament issib kuljum fuq dawn il-mezzi dak li għaddej fil-Knisja Kattolika. Il-Papiet tagħna għandhom f'idejhom strumenti li jippermettu li nsegwuhom. Nammetti per ò li mhux kull aħbar tista' taqraha. Irid ikolli ftit ħin li mhux dejjem insib. Reċentement rajt siltiet mid-diskors tal-Papa Benedittu XVI li għamel għall-34 Konferenza Ġenerali tal-FAO (Food and Agriculture Organization). Il-kliem tiegħu jibdew b'dikjarazzjoni sempliċi imma ta' portata qawwija: "Iż-żmien wasal li permezz tiegħu nassiguraw, għall-paċi, li ebda raġel, mara jew tfal ma jkunu qatt iktar bil-ġuħ." 3. Deherli li l-Papa għamel użu eċċellenti laqgħa verament importanti sabiex elenka l-bilanċ neċessarju ta' dritt bejn il-persuna umana, is-soċjetà u d-dinja. Iddikjara b'saħħa li kull bniedem għandu d-dritt fundamentali li jgħix liberu mill-ġu ħ 4. Dawn il-kliem jingħaqdu ma' l-isforzi kontinwi tal-Knisja Kattolika favur il-ġlieda kontra l-faqar fid-dinja tagħna. Dan twettqu b'diversi modi, sija b'diskors li ċċaqlaq il-kuxjenza tal-bniedem, kif ukoll bil-fatti, b'ħidma diretta fil-postijiet fejn hemm l-iktar bżonn. Għax hija waħda mill-ikbar kwistjonijiet jew problemi li nibqgħu ma nsolvux. Kif f'dan is0seklu għad għandna daqshekk differenzi fid-dinja bejn soċjetajiet differenti bħal tagħna u dak ta' pajjiżi oħra fejn in-nies iridu jgħixu bix-xejn? 5. Id-duttrina soċjali tal-Knisja hemm min, illum il-ġurnata, irid inessihielna kompletament. Però hemm għadha, b'saħħitha, tiġi ppriedkata, miktuba u mxandra. Sfortunatament hemm min jaħseb li din hija ġabra ta' ħsieb li l-kattoliċi biss iridu jobdu u l-oħrajn huma eżenti. Iżda r-realtà hija li s-sustanza tagħha hija tant qawwija li għandha tittieħed in konsiderazzjoni u mhux biss, iżda li tiġi mwettqa mill-mexxejja kollha ta' dawn iż-żminijiet. Il-prinċipji li toffri huma kollha ċwievet u pedamenti sabiex tinbena soċjetà ġusta li tippromwovi l-ġid komuni. 6. L-ordni soċjali fid-dinja jiddependi mill-ġustizzja u l-paċi bejn il-popli. It-tixrid tal-ġid materjali huwa neċessarju u d-duttrina soċjali nisranija tisħaq fuqu sew. Ħafna drabi l-vuċi tal-Knisja permezz tal-Papa Benedittu XVI tiġi mwarrba u kklassifikata bħala antikwata u sorpassata, mentri għal min jindenja jaqra s-sostanza tagħha mhux hekk assolutament xejn. Il-vuċi tagħha qegħda hemm għas-servizz veru u awtentiku tas-soċjetajiet varji fejn taħdem u hija impenjata sabiex tibdel u tirriforma l-kundizzjonijiet soċjali tal-bnedmin kollha sabiex ikollna tħaddim veru tal-ġustizzja soċjali u ekonomika. F'dan il-Milied nittama li min għandu ftit tal-ħin fuq idejh jew jerġa' jmur lura lejn dawn l-għeruq u jiffriska l-memorja jew jibda jaqrahom. Ċert li dawn il-kliem huma strument effiċjenti biex wieħed jeħles u jnaqqas mill-faqar materjali u intellettwali li għad għandna.
Ħielsa mill-faqar